Poznata imena zračne robotike dolaze na DroneDays

**FER i Aviteh publici će približiti svijet suvremene tehnologije**

Fakultet elektrotehnike i računarstva ([**FER**](https://www.fer.unizg.hr/)) ugostit će **26. i 27. ožujka** 2019. godine cijenjene stručnjake iz područja **zračne robotike** i sustava bespilotnih letjelica, i to na dvodnevnom **skupu** [**Dronedays**](http://dronedays.fer.hr/).

Tako će predavanja održati **Mirko Kovac** s Imperial College Londona, švicarski Hrvat koji je široko poznat u svijetu zračne robotike, kao i **Damir Filipović**, predstavnik Siemensa i njihova programa za električne letjelice, zatim **Christopher Korpela** iz američke Vojne akademije West Point, **Nada Finderle** iz Hrvatske udruge bespilotnih sustava, **Pero Škorput** s Fakulteta prometnih znanosti i **Damir Bezik** iz Hrvatske agencije za civilno zrakoplovstvo, što je tek pola od ukupnog broja predavača.

Ovi će stručnjaci na skupu govoriti o civilnoj i vojnoj sigurnosti, tehnologijama budućnosti, prijevozu, proizvodnji pogona i drugih elemenata letjelica, zakonodavnom okviru i mogućnostima u Hrvatskoj i šire, a posjetitelje uz predavanja očekuje i letačka zona za demonstraciju najnovijih dosega tehnologije bespilotnih letjelica, kao i štandovi na kojima će domaća i strana poduzeća predstaviti svoje proizvode, usluge i rad.

U duhu predstavljanja tehnologije i teme skupa, **generalni sponzor** [**Aviteh**](https://www.aviteh.hr/) organizirat će **nagradnu igru** za sve zainteresirane i podijeliti vrijedne nagrade - dronove, a u KSET-u će 26. ožujka biti organiziran i party za sve sudionike i zainteresirane, što je prilika za bolje upoznavanje i razmjenu znanja i iskustava u opuštenoj atmosferi.

DroneDays organiziraju Fakultet elektrotehnike i računarstva, njegov Laboratorij za robotiku i inteligentne sustave upravljanja ([LARICS](https://larics.fer.hr/)) i europski projekt [AeRoTwin](https://aerotwin.fer.hr/) uz pomoć poduzeća [Aviteh](https://www.aviteh.hr/). [Registracije](https://conferences.korema.hr/) po cijenama za ranoranioce dostupne su do kraja veljače, a broj prijava je ograničen, dok se sva poduzeća zainteresirana za sudjelovanje na sajmu, letačkoj zoni i skupu mogu javiti na dronedays@fer.hr.